RESOLUCIÓN do 23 de decembro de 2025 pola que se publica o Plan de formación para o ano 2026.
Escola Galega de Administración Pública — III. Outras disposicións — 30/12/2025

A formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico correspóndelle á Escola Galega de Administración Pública (en diante, EGAP), de acordo co que se establece no artigo 3 da súa lei de creación (Lei 4/1987, do 27 de maio), onde se estende a dita función ao persoal doutras administracións públicas, coa excepción do persoal docente e sanitario.
O Plan de formación continua da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de xustiza de Galicia, ao persoal ao servizo das entidades locais de Galicia e ao persoal técnico, de xestión e de administración e servizos (PTXAS) das universidades do Sistema universitario de Galicia (UDC, USC e Uvigo).
Entre as liñas reitoras que guiaron o deseño do plan, convén subliñar que se prestou especial atención á incorporación de contidos de máxima actualidade no eido das novas tecnoloxías e da Administración electrónica, con especial referencia á implantación da intelixencia artificial ou á incorporación de sistemas para a xestión de datos nas administracións públicas e nos seus procedementos. En termos xerais, priorizáronse aqueles de carácter estratéxico para o conxunto da función pública de Galicia, destinados a facerlle fronte, e mesmo anticiparse, aos retos que se lle presentan ás administracións no actual contexto social, e que poden ter un maior impacto na mellora das competencias profesionais e na súa relación coa cidadanía. O propósito é, en último termo, vertebrar unha Administración dixital, que actúe con transparencia e de acordo cos principios de integridade e bo goberno, que contribúa a impulsar un desenvolvemento sostible, así como á igualdade e á non discriminación en todas as súas actuacións.
Para elaborar o plan tivéronse en conta as necesidades formativas das distintas consellerías da Xunta de Galicia, da Dirección Xeral de Xustiza e da Dirección Xeral de Administración Local, así como das universidades do Sistema universitario de Galicia. Ademais, contouse coa colaboración das persoas responsables de coordinar a formación en cada un dos centros directivos e tamén coas organizacións sindicais, docentes e persoas expertas nos distintos ámbitos formativos. Grazas ao diálogo con estes axentes e á incorporación das súas propostas, foi posible dar forma a un plan que, ademais de contidos xenéricos de carácter transversal, inclúe tamén un alto nivel de especialización, coa oferta dunha formación específica que atende as propostas concretas efectuadas desde as distintas áreas de actividade.
Así mesmo, a incorporación das achegas do propio persoal destinatario da formación resulta tamén crucial para facer do plan un verdadeiro instrumento para a mellora continua do sector público de Galicia. Neste senso, para a súa configuración e deseño, tívose en conta a demanda real rexistrada nas actividades formativas e analizáronse os resultados da avaliación daquelas, co propósito de sustentar o seu deseño nunha sólida base de coñecemento sobre os niveis de satisfacción do alumnado coas actividades realizadas, atendendo a distintos parámetros en función das especificidades das distintas modalidades formativas.
Todo este proceso acometido, no cal conflúen as propostas e suxestións dos distintos axentes implicados, fai do plan de formación un instrumento vivo e dinámico co que poder anticipar as necesidades de formación e acadar un impacto real na cualificación do persoal a través dunha oferta ampla e especializada, que inclúe tanto contidos de carácter transversal como específicos dos distintos postos de traballo e perfís profesionais, na procura de acadar un impacto real sobre o conxunto das necesidades de cualificación e a mellora das competencias profesionais do persoal ao servizo das administracións públicas, tendo sempre no horizonte a perspectiva da mellora na prestación dos servizos públicos.
De acordo coa filosofía exposta acerca do convencemento de que garantir unha Administración de calidade pasa por contar cun persoal ao servizo das nosas administracións ben formado, o plan deseñado para o ano 2026 habilita o acceso de todos e cada un dos colectivos a unha serie de áreas esenciais, adaptadas ás necesidades específicas e ás funcións asignadas a cada un deles.
As ditas áreas son as seguintes:
– Réxime xurídico e actividade financeira das administracións públicas.
– Unión Europea: políticas públicas e procedementos comunitarios.
– Comunicación, organización do traballo e mellora das habilidades.
– Administración electrónica, protección de datos e calidade administrativa.
– Plan de igualdade e prevención e loita contra a violencia de xénero.
– Lingua galega.
– Portal de idiomas.
– Formación en competencias dixitais (ComDix).
– Plan formativo no marco do Instituto de Economía Pública de Galicia.
Os contidos que integran o plan de formación pretenden contribuír á mellora das habilidades e competencias persoais do persoal empregado público, co obxectivo de potenciar aquelas que resultan esenciais no actual contexto social, marcado polo cambio e a incerteza, que require altos niveis de flexibilidade e capacidade de adaptación por parte do persoal ao servizo das administracións. Inclúense, así pois, contidos orientados á mellora de competencias moi diversas, no que respecta ás relacións institucionais nas administracións públicas ou á comunicación coa cidadanía, entre outras, incidindo na importancia de optimizar as relacións internas e externas, así como o fluxo de información, o que redunda na mellora continua do servizo público; ou ás novidades formativas na área de réxime xurídico, tanto desde o punto de vista dos contidos como da proxección práctica, especialmente no ámbito da intelixencia artificial e das actuacións administrativas automatizadas, de conformidade co actual desenvolvemento lexislativo neste eido.
A EGAP vén apostando pola promoción das competencias lingüísticas do persoal ao servizo das administracións da Comunidade Autónoma, nomeadamente da formación en lingua galega e, a este respecto, un dos principais aspectos que destacar do plan para 2026 é o reforzo da formación en linguaxe administrativa e xurídica galega, co incremento do número de edicións dirixidas ao persoal dos distintos colectivos a que se dirixe a oferta formativa da escola.
No que respecta á oferta formativa en idiomas estranxeiros, consolídase un programa completo baseado na progresividade por niveis, que permite acadar e potenciar as competencias idiomáticas que favorezan e promovan a mellora na compresión e no uso das linguas estranxeiras; ao mesmo tempo que se impulsa o seu dominio a través de accións formativas baseadas na práctica do idioma falado. Isto representa unha exixencia na sociedade actual, interconectada e global, que conforma o marco de actuación das administracións públicas.
No eido da Administración electrónica, o plan para 2026 amplía a oferta das accións formativas dirixidas á obtención da certificación galega de competencias dixitais por parte do persoal empregado público das administracións públicas de Galicia, en liña co Marco europeo de competencias dixitais e de conformidade co que se recolle no Decreto 123/2021, do 2 de setembro, polo que se regula o Marco galego de competencias dixitais e a certificación galega en competencias dixitais (DOG núm. 181, do 20 de setembro). O modelo proposto para 2026 inclúe tanto os itinerarios formativos nos niveis iniciación e intermedio, coma as correspondentes probas de acceso libre para a obtención directa dos ditos niveis. O obxectivo é que o persoal empregado público continúe co perfeccionamento das súa competencias dixitais, máis alá da capacidade no uso dos dispositivos, e que poida usar a tecnoloxía dixital dun xeito seguro, crítico, innovador, creativo e colaborador en contornas dixitais.
No relativo á formación en economía pública, a EGAP continúa coa consolidación da formación continua programada no marco do Instituto de Economía Pública de Galicia (IEP), na cal se abordan materias dirixidas a facerlles fronte aos principais retos que se lles presentan ás administracións en materia económica e orzamentaria. Inclúense actividades específicas sobre fiscalidade, financiamento público, economía orzamentaria, contratación pública, xestión de subvencións ou procedemento tributario, entre outras. Incorpóranse tamén novos títulos sobre aspectos básicos, situación e evolución da contabilidade pública na Comunidade Autónoma de Galicia, a intelixencia artificial aplicada aos procedementos tributarios ou a intervención administrativa en sectores regulados. Entre os obxectivos que se perseguen atópase o de facilitar el acceso á información técnica especializada e actualizada orientada á defensa dos intereses da Comunidade Autónoma en materia económica, así como o de contribuír ao fortalecemento dos sistemas de control interno e de prevención de riscos de xestión nas administracións.
Entre os contidos, tanto de carácter básico como especializado, que integran o ambicioso plan en materia de igualdade e prevención e loita contra a violencia de xénero, atopamos un amplo abano de actividades nas cales, a través de diferentes enfoques e perspectivas, se pon o acento no labor esencial de sensibilización, prevención e apoio ás vítimas que lle corresponde desempeñar á Administración, como axente orientado a promover a igualdade e o cambio social no contexto en que está inmersa. No 2026 complétase esta formación con novos contidos sobre a prevención da violencia de xénero a través dos servizos de axuda no fogar, a conciliación e a corresponsabilidade ou a diversidade sexual, corporal ou de xénero. Conscientes do papel crucial que as administracións públicas desempeñan en materia de fomento da igualdade e prevención e loita contra a violencia de xénero, a EGAP continuará a traballar, a través dunha oferta formativa moi completa e diversa, para promover a sensibilización do conxunto do persoal empregado público e a integración da perspectiva de xénero na práctica administrativa, promovendo a igualdade real e efectiva e contribuíndo así a erradicar calquera forma de discriminación ou violencia.
Co plan que se presenta, a EGAP reforza un modelo de ensino dinámico que vén situar a cada persoa como protagonista indiscutible e axente activo na propia aprendizaxe, en liña cos cambios que están a acontecer nos procesos formativos, como consecuencia do emprego das novas tecnoloxías, das posibilidades de acceso á información que existen actualmente e do contexto social no cal nos situamos.
O anterior é posible grazas á aposta polo emprego das diferentes contornas de aprendizaxe e das metodoloxías de ensino baseadas no uso dos medios telemáticos, co principal obxectivo de facilitar o acceso á formación continua do persoal empregado público, favorecendo a conciliación da vida persoal, familiar e laboral, o cal constitúe unha liña estratéxica na actuación da EGAP. A este respecto, continúa a potenciarse o espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe cun maior grao de autonomía e flexibilidade na adquisición de novas competencias.
Neste sentido, a oferta que conforma o plan para 2026 combina as modalidades de teleformación, telepresenza, autoformación e docencia presencial, co obxecto de que o conxunto do persoal empregado público poida optar por aquela ou aquelas que mellor se adapten ás súas necesidades específicas.
En todo momento, o deseño das actividades, con independencia da modalidade de impartición, guíase pola promoción dun enfoque eminentemente práctico, na procura de acadar a máxima aplicabilidade dos coñecementos e habilidades que se adquiren coa formación e, polo tanto, o maior impacto posible no desempeño laboral do persoal ao servizo das administracións públicas.
En suma, o Plan de formación para o ano 2026 representa, así pois, unha clara aposta polo desenvolvemento profesional das persoas ao servizo das administracións públicas de Galicia na procura de contribuír, a través da incorporación de contidos estratéxicos e de máxima actualidade, á actualización permanente e mellora da súa cualificación e, polo tanto, á modernización das nosas administracións públicas coa perspectiva de poder incidir na calidade dos servizos prestados á cidadanía, fin último que ha de guiar calquera actuación no ámbito público.
Finalmente, é preciso destacar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e suficiente e ao que se estipule en cada convocatoria. Así mesmo, debe advertirse que quedan excluídas as actividades derivadas de cursos selectivos, os cursos superiores, as actuacións en colaboración, xornadas, conferencias, seminarios e cursos monográficos, así como as actividades doutras administracións públicas (excepto as sinaladas) e as actividades de formación do persoal docente da Consellería de Educación, Ciencia, Universidades e Formación Profesional, do persoal sanitario e do persoal das forzas e corpos de seguridade.
Feitas estas advertencias, resta só sinalar que para acceder ás accións formativas recollidas neste plan, será preciso formalizar matrícula, despois de que se publiquen no
Diario Oficial de Galicia
as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 22 de decembro de 2025.
De acordo co exposto, publícase como anexo a esta resolución o Plan de formación para o ano 2026 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional, do persoal ao servizo das entidades locais, do persoal ao servizo da Administración de xustiza de Galicia, do persoal técnico, de xestión e de administración e servizos das universidades galegas; así como as actividades enmarcadas no portal de idiomas, o Plan de formación en igualdade e prevención e loita contra a violencia de xénero, as actividades de formación en competencias dixitais (ComDix), o Plan de formación do Instituto de Economía Pública de Galicia e o Programa de autoformación, dirixido a todos os destinatarios mencionados.
Santiago de Compostela, 23 de decembro de 2025